‘Ope geheim’ dat Zuma vir Hlaudi steunPres. Jacob Zuma by die spesiale provinsiale begrafnis van Riot Makhomanisi Mkhwanazi, Sondag, 11 Desember 2016 in KwaDlangezwa, KwaZulu-Natal. Foto: Themba Mtshali, KZN-premierskantoor “Dit is ŉ ope geheim in die SAUK. Ons verstaan dat mnr. Motsoeneng die ondersteuning het van die president,” het die joernalis Lukhanyo Calata Maandag aan LP’s gesê. Calata is een van die sogenaamde SAUK-8 wat vroeër vanjaar geskors is nadat hulle uitgevaar het oor die openbare uitsaaier se nuwe redaksionele beleid. Calata het getuig daar was talle gevalle waar hy mediaberigte moes doen oor Zuma waar die president in ŉ positiewe lig gestel word. Hy het gesê berigte waar Zuma in ŉ negatiewe lig gestel is, is bloot nie uitgesaai nie. Patrick Chauke, ANC-LP, het gesê die joernaliste se getuienis het dit duidelik gemaak die mag lê by die Guptas en hulle The New Age-publikasie. “Dit is ŉ ernstige bedreiging vir demokrasie.” Chauke het dit gesê in reaksie op vroeëre getuienis van die vryskutjoernalis Vuyo Mvoko dat SAUK-geld gebruik word om ŉ mededingermaatskappy te finansier. Hy het beskryf hoe SAUK-infrastruktuur en -personeel gebruik is om The New Age se sakeontbyt-geleenthede te finansier. Mvoko het vertel daar was ŉ voorval in 2011 toe hy ŉ ander kant van Motsoeneng gesien het. “Hy het in die parlementêre kantoor ingestap. Hy het gesê hy verstaan nie hoekom joernaliste nie vir hom opstaan as hy by die kantoor instap nie.” Die joernaliste wat Maandag getuig het, het gesê die situasie by die SAUK het ŉ punt bereik waar sensorskap en die “manipulasie” van nuusinhoud die norm geword het. Die joernaliste het LP’s daarvan beskuldig dat hulle nie die openbare uitsaaier verantwoordbaar gehou het nie. LP’s het dit later erken en om verskoning gevra. Die ondersoek gaan Dinsdagoggend voort.